Document ID: 32004R1811

NEUVOSTON ASETUS (EY) N:o 1811/2004,
annettu 11 päivänä lokakuuta 2004,
asetuksen (EY) N:o 2287/2003 muuttamisesta siltä osin kuin on kyse koljankalastusalusten merelläolopäivien lukumäärästä Pohjanmerellä sekä pohjatroolin käytöstä Azoreita, Madeiraa ja Kanariansaaria ympäröivillä vesillä
EUROOPAN YHTEISÖJEN NEUVOSTO, joka
ottaa huomioon Euroopan yhteisön perustamissopimuksen,
ottaa huomioon elollisten vesiluonnonvarojen säilyttämisestä ja kestävästä hyödyntämisestä yhteisessä kalastuspolitiikassa 20 päivänä joulukuuta 2002 annetun neuvoston asetuksen (EY) N:o 2371/2002 (1), ja erityisesti sen 20 artiklan,
ottaa huomioon komission ehdotuksen,
sekä katsoo seuraavaa:
(1)
Tuoreiden tutkimusraporttien ja erityisesti kansainvälisen merentutkimusneuvoston (ICES) raporttien mukaan Atlantin valtamerestä on löydetty ja kartoitettu erittäin herkkiä syvänmeren luontotyyppejä. Tällaiset luontotyypit toimivat tärkeiden ja erittäin monimuotoisten biologisten yhteisöjen kasvupaikkana, ja niiden katsotaan vaativan ensisijaista suojelua. Ne määritellään luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetussa direktiivissä 92/43/EY (2) yhteisön tärkeinä pitämiksi luontotyypeiksi. Tämän lisäksi syvänmeren koralliriutat on äskettäin sisällytetty Koillis-Atlantin merellisen ympäristön suojelusta tehdyn yleissopimuksen (OSPAR-yleissopimus) uhanalaisten luontotyyppien luetteloon.
(2)
Tieteellisten tutkimusten mukaan luontotyyppien toipuminen pohjaa pitkin vedettyjen troolien aiheuttamista vaurioista on joko mahdotonta tai erittäin vaikeata ja hidasta. Azoreita, Madeiraa ja Kanariansaaria ympäröivillä vesillä on useita tunnettuja tai mahdollisia syvänmeren luontotyyppejä, jotka ovat viime aikoihin asti säästyneet troolaukselta. Sen vuoksi on aiheellista kieltää pohjatroolien ja niiden kaltaisten pyydysten käyttö Azoreita, Madeiraa ja Kanariansaaria ympäröivillä vesillä, missä nämä luontotyypit ovat vielä hyvin säilyneitä.
(3)
Uudet tieteelliset tiedot osoittavat, että turskasaaliit yhteisön vesialueilla ja yhteisön aluksiin sellaisilla muilla vesialueilla, joilla pyyntirajoitukset ovat tarpeen, sovellettavien eräiden kalakantojen ja kalakantaryhmien kalastusmahdollisuuksien ja niihin liittyvien edellytysten vahvistamisesta vuodeksi 2004 19 päivänä joulukuuta 2003 annetun asetuksen (EY) N:o 2287/2003 (3), liitteessä IV olevan 17 kohdan mukaisilla edellytyksillä harjoitetussa kalastuksessa ovat todennäköisesti pieniä, minkä vuoksi tällainen kalastus aiheuttaa vain vähän lisävaaraa turskakantojen elpymiselle. Sen vuoksi koljan kalastuspäivien lukumäärän lisääminen on perusteltua.
(4)
Yhteisön kalastajien toimeentulon turvaamiseksi on tärkeää avata nämä kalastusmahdollisuudet mahdollisimman pian. Sen vuoksi on ehdottoman tärkeää myöntää poikkeus Euroopan unionista tehdyn sopimuksen ja Euroopan yhteisön perustamissopimuksen liitteenä olevan kansallisten kansanedustuslaitosten asemaa Euroopan unionissa koskevan pöytäkirjan 1 osan 3 kohdassa mainittuun kuuden viikon määräaikaan.
(5)
Asetus (EY) N:o 2287/2003 olisi sen vuoksi muutettava vastaavasti,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 2287/2003 seuraavasti:
1)
Lisätään liitteeseen IV kohta seuraavasti:
”19. Troolauskielto Azoreita, Madeiraa ja Kanariansaaria ympäröivillä vesillä
Alusten on kiellettyä käyttää pohjatroolia tai sen kaltaisia vedettäviä verkkopyydyksiä, joilla kalastetaan merenpohjaa pitkin, jäsenvaltioiden suvereniteettiin tai lainkäyttövaltaan kuuluvilla vesillä seuraavat koordinaatit yhdistävän linjan rajoittamilla alueilla:
a)
Azorit
36° 00′ pohjoista leveyttä
23° 00′ läntistä pituutta
42° 00′ pohjoista leveyttä
23° 00′ läntistä pituutta
42° 00′ pohjoista leveyttä
34° 00′ läntistä pituutta
36° 00′ pohjoista leveyttä
34° 00′ läntistä pituutta;
b)
Kanariansaaret ja Madeira
27° 00′ pohjoista leveyttä
19° 00′ läntistä pituutta
26° 00′ pohjoista leveyttä
15° 00′ läntistä pituutta
29° 00′ pohjoista leveyttä
13° 00′ läntistä pituutta
36° 00′ pohjoista leveyttä
13° 00′ läntistä pituutta
36° 00′ pohjoista leveyttä
19° 00′ läntistä pituutta.”
2)
Lisätään liitteen V 6 kohtaan alakohta seuraavasti:
”g)
Jäsenvaltiot voivat a alakohdassa, Taulukko I ’Pyydys määritelty kohdassa 4 a’, tarkoitetusta päivien lukumäärästä poiketen lisätä alueellaolo- ja satamastapoissaolopäivien enimmäismääräksi 12 niiden alusten osalta, joilla on käytössä satelliittiseurantajärjestelmä ja joilla on liitteessä IV olevan 17 kohdan b alakohdassa tarkoitetut ja vähintään yhden kalenterikuukauden voimassa olevat erityiskalastusluvat.
Tällaisia aluksia koskee seuraava:
-
niiden on ilmoitettava kansallisille viranomaisille saaliiden purkamista koskeva aika ja paikka vähintään neljä tuntia ennen purkamista,
-
ne saavat koota b alakohdan mukaisesti päiviä ainoastaan siltä ajalta, joksi niillä on liitteessä IV olevan 17 kohdan b alakohdassa tarkoitettu keskeytymätön erityiskalastuslupa,
-
ne saavat siirtää päiviä 10 kohdan mukaisesti ainoastaan sellaisille aluksille, joiden kalastuspäivien lukumäärää saadaan nostaa tämän alakohdan mukaisesti.”
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 11 päivänä lokakuuta 2004.

Labels: 20
18
6